Peraturan Nota Maut

Di dalam siri manga/anime Death Note, setiap shinigami (Dewa Maut) memiliki Nota Maut yang mempunyai kuasa ajaib untuk membunuh manusia jika syaratnya dipenuhi. Setiap Nota Maut adalah tertakluk kepada satu set peraturan yang tidak dinyatakan dengan jelas di dalam jalan cerita tetapi didedahkan dalam setiap jilid manga dan episod animenya.

Shinigami dan Nota Maut

Shinigami mesti memiliki sekurang-kurangnya sebuah Nota Maut. Nota Maut juga boleh digunakan oleh manusia apabila nota tersebut jatuh ke bumi dan dijumpai manusia. Shinigami mesti terus menggunakan Nota Maut untuk membunuh manusia bagi menambah jangka hayat mereka.
Satu pakatan wujud antara manusia yang memiliki Nota Maut dan shinigami yang memberinya. Menurut pakatan tersebut, shinigami tersebut mestilah menulis nama manusia yang memiliki nota tersebut pada Nota Mautnya apabila tiba masa ajalnya.

Keupayaan istimewa Mata Shinigami

Mata Shinigami membolehkan pemiliknya mengetahui nama sebenar dan ajal mangsa dengan hanya melihat wajah mangsa. Namun demikian masih terhadap hadnya, iaitu apabila muka mangsa tertutup separuh atau sepenuhnya, nama dan masa ajal tidak akan kelihatan. Ada yang menyatakan bahawa pemilik mata tersebut hanya perlu mengecam wajah mangsa atau sekurang-kurangnya melihat matanya. Shinigami pula tidak dibenarkan untuk mendedahkan masa ajal manusia yang dilihatnya.
Seseorang manusia yang memiliki Nota Maut boleh memperoleh keupayaan tersebut daripada shinigami dengan mengorbankan separuh daripada baki jangka hayatnya. Manusia yang memiliki Mata Shinigami tidak akan dapat melihat masa ajalnya sendiri ataupun masa ajal pemilik Nota Maut yang lain. Walau bagaimanapun, jika mereka menyerahkan Nota Maut mereka, mereka akan kehilangan keupayaan tersebut tetapi tidak dapat mengembalikan semula jangka hayat mereka yang telah hilang. Malah jika manusia hilang Nota Maut mereka dan memperolehinya semula, dia tidak akan mendapat semula Mata Shinigaminya kecuali apabila tawaran dengan shinigami diadakan sekali lagi, yang bermaksud baki jangka hayatnya dikurangkan separuh lagi.

Bagaimana Membunuh Shinigami

Rem adalah antara shinigami terawal yang mengetahui bagaimana untuk membunuh shinigami. Shinigami tidak dapat dibunuh dengan cara fizikal biasa, tetapi apabila shinigami menggunakan Nota Mautnya untuk memanjangkan hayat seseorang, dia pula akan mati sebagai hukuman kerana gagal dalam misi mutlak mereka untuk memendekkan nyawa manusia. Dalam masa yang sama, dia perlu mempunyai rasa sayang kepada manusia yang dipanjangkan jangka hayatnya. Hal ini diterangkan oleh Rem yang mendakwa dia akan membunuh L untuk Light; walau bagaimanapun, memandangkan dia mempunyai rasa kasih kepada Misa (yang mungkin akan mati jika L gagal dibunuh), dia pula akan mati. Rem mendedahkan hal tersebut kepada Misa, yang kemudian mendedahkannya kepada Light dan Ryuk.
Selain itu, shinigami yang tidak menulis nama manusia di dalam Nota Maut juga akan mati secara semulajadi kerana jangka hayatnya tidak dipanjangkan melainkan dengan menulis nama manusia di dalam Nota Maut.
Shinigami juga boleh dihukum mati oleh Raja Shinigami jika melanggar peraturan Dunia Shinigami. Terdapat 9 aras hukuman mengikut tahap kesalahan, bermula dengan yang paling ringan (Aras 8) sehinggalah ke Aras 1 dan seterusnya yang paling berat, Aras Ekstrim. Sekiranya shinigami melakukan kesalahan berat iaitu Aras 3 ke atas, dia akan mati sebaik sahaja hukumannya tamat. Sebab itulah Shidoh menahan dirinya daripada memberitahu jumlah sebenar Nota Maut kepada Mello, setelah membaca beberapa tatal yang diberikan kepadanya sebelum mengambil kembali Nota Mautnya.